Komisijos reglamentas (EB) Nr. 915/2004
2004 m. balandžio 29 d.
panaikinantis tam tikrus reglamentus pieno ir pieno produktų sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1979 m. gruodžio 20 d. Tarybos reglamentą (EEB) Nr. 2931/79 dėl paramos teikimo žemės ūkio produktų, kuriems gali būti taikomas palankus specialus importo režimas trečiojoje šalyje, eksportui [1], ypač į jo 1 straipsnio 2 dalį,
atsižvelgdama į 1999 m. gegužės 17 d. Tarybos reglamentą Nr. 1255/1999 dėl bendro pieno ir pieno produktų rinkos organizavimo [2], ypač į jo 26 straipsnio 3 dalį ir 31 straipsnio 14 dalį,
kadangi:
(1) 1981 m. rugsėjo 14 d. Komisijos reglamento (EEB) Nr. 2729/81, nustatančio specialias taisykles, įgyvendinančias pieno ir pieno produktų importo bei eksporto licencijų ir išankstinio grąžinamųjų išmokų nustatymo sistemą [3], 14 straipsnis numato, kad konkursai paraiškoms gauti licencijas su išankstiniu grąžinamosios išmokos nustatymu, pateiktoms ne valstybėje narėje rengiamo konkurso tvarka, gali būti pripažįstami tik tada, kai juos yra paskelbusi viena iš viešosios teisės reglamentuojamų viešųjų agentūrų arba įstaigų, nurodytų sąraše, kuris pridedamas prie 1981 m. rugsėjo 14 d. Komisijos reglamento (EEB) Nr. 2730/81, nustatančio importuojančių šalių, kurios nėra narės, agentūrų, turinčių teisę pieno ir pieno produktų sektoriuje skelbti konkursus, sąrašą [4]. Ši nuostata buvo pakartota 1995 m. birželio 27 d. Komisijos reglamento Nr. 1466/95, nustatančio ypatingą eksporto kompensacinių išmokų už pieną ir pieno produktus tvarką [5], kuris panaikina Reglamentą (EEB) Nr. 2729/81, 6 straipsnio 1 dalyje. 1999 m. sausio 26 d. Komisijos reglamente (EB) Nr. 174/1999, nustatančiame išsamias specialiąsias Tarybos reglamento Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų [6], kuris pakeičia Reglamentą (EB) Nr. 1466/95, nedaroma jokių nuorodų į Reglamentą (EEB) Nr. 2730/81, o jo 8 straipsnyje nustatoma, jog įrodymus, kad agentūra yra viešoji arba kad jai taikoma viešoji teisė, pateiks prekybininkas. Dėl to Reglamentas (EEB) Nr. 2730/81 neteko prasmės ir gali būti panaikintas.
(2) Reglamento (EEB) Nr. 2931/79 1 straipsnio 1 dalis numato, kad, kada pagal Bendrijos sudarytus susitarimus eksportuojami tam tikrus reikalavimus atitinkantys žemės ūkio produktai, kuriems gali būti taikomas specialus režimas įvežant juos į trečiąją šalį, valstybių narių kompetentingos institucijos pagal pareikalavimą ir po atitinkamų patikrinimų išduoda dokumentą, patvirtinantį, kad tų reikalavimų yra laikomasi. Pagal tą reglamentą 1982 m. gruodžio 9 d. Komisijos reglamentas (EEB) Nr. 3305/82, nustatantis išsamias administracinės paramos teikimo taisykles sūrių, kuriems gali būti taikomas specialus importo režimas, eksportui į Norvegiją [7] reikalauja, kad eksportuotojai pateiktų sertifikatą, patvirtinantį eksportuotų sūrių Bendrijos kilmę. Europos ekonominės bendrijos ir Norvegijos Karalystės susitarimo pasikeičiant laiškais dėl tam tikrų priemonių žemės ūkio srityje [8] IV priedo 4 punkto 1 dalis numato, kad produktams pagal šį susitarimą bus taikomos lengvatos pateikus arba judėjimo sertifikatą EUR.1, arba sąskaitą-faktūrą. Dėl to Reglamentas (EEB) Nr. 3305/82 gali būti panaikintas, nes pateikti jo 1 straipsnyje nurodyto sertifikato jau nereikia.
(3) 1983 m. gruodžio 5 d. Komisijos reglamentas (EEB) Nr. 3439/83, nustatantis specialias tam tikrų rūšių sūrių eksporto į Australiją sąlygas [9], numato specialų sertifikatą, kuris turi būti pateikiamas tos šalies valdžios institucijoms, patvirtinantį, kad už importuotus Bendrijos kilmės sūrius buvo skiriama mažesnė grąžinamoji išmoka negu ta, kuri nustatyta kitoms paskirties vietoms. Priėmus 1996 m. rugsėjo 12 d. Komisijos reglamentą (EB) Nr. 1776/96, nustatantį eksporto grąžinamąsias išmokas už pieną ir pieno produktus [10], grąžinamosios išmokos už sūrius, eksportuotus į Australiją, jau nebenustatomos ir dėl to Reglamentas (EEB) Nr. 3439/83 nebetenka prasmės ir gali būti panaikintas.
(4) Šiame reglamente nustatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentai (EEB) Nr. 2730/81, (EEB) Nr. 3305/82 ir (EEB) Nr. 3439/83 panaikinami.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 29 d.